ክንብል ንሓጋዚ ፕሮፌሰር መረሳ ሓቲትናዮ። "ካብ ህወሓት፡ ሰብ ሕድሪ ክንድዚ ዝኣክል ሰነዳት ኣዳልዩ፣ ኣብ ዩኒቨርስትታን ካልኦትን መንግስቲ ንምቕያር ይንቀሳቐሱ ኣለዉ ዝብል ክሲ እዩ ቀሪብሎም። ንሳቶም'ውን ብወግዒ መፅዮም ተነጊርዎም እዩ። ሙሉእ እቲ ሰነድ ክንህቦም እንተኾይንና ናይ ግድን ካብ ቤት-ፍርዲ እቲ ሰነድ ይወሃቦም፡ ይኽሰሱና ዝብል እንተምፅዮም ኢና ክንህቦም ንኽእል" ይብል። ይኹን'ምበር እቲ ቦርድ መረፃ ንሰብሕድሪ ሲቪል ማሕበረሰብ ትግራይ ተነጊርዎ እዩ ዝበሎ ብህወሓት ዝቐረበ ክሲ፡ ሓደ ዓመት ዝገበረን እቲ ማሕበር ሓቂ ከምዘይኾነ "ዘፍሸሎ" ከምዝኾነን ዶክተር ጎይቶኦም ይገልጽ። ነዚ መረፃ ልዕሊ 63 ውልቀሰባትን ትካላትን ውሽጢ ሃገር ከምዝዕዘብዎ ካብቲ ቦርድ መረፃ ዝረኸብናዮ ሓበሬታ የረድእ። ግን'ከ ከም ማሕበር ደቂኣንስትዮ ትግራይ፣ ማሕበር መናእሰይን ማሕበር ሓረስቶትን ዝኣመሰሉ ብስም ሲቪል ዝተወደቡ ግን ድማ ናይ ህወሓት ኣባላትን ናይ ህወሓት ዕላማ ኣፈፀምትን ከምዝኾኑ ዝኽሰሱ ማሕበራት፡ ነቲ መረፃ ክዕዘቡ ፈቒድኩም ክተብቅዑ፡ ንሰብሕድሪ ሲቪል ማሕበረሰብ ትግራይ፡ ንምንታይ ኣጊድክሞ?
